Eugenius episcopus, seruus seruorum Dej, vniuersis christifidelibus presentes litteras inspecturis salutem et apostolicam benediccionem. Altitudo prouidencie diuine maiestatis, nullis inclusa limitibus, nullis terminis comprehensa, recti censura iudicij celestia pariter et terrena ordinans et disponens, ministros suos ad debita famulatus Deo et sanctis eius honorem, de cuius dulcedine egris medicina, languentibus solamen, reis culpe remissio et cunctis eius patrocinium implorantibus misericordie riuulus semper emanat, quibusdam allectiuis muneribus inuitare consueuit, vt eos efficiat celestis patrie possessores. Cumque itaque sicut accepimus, cathedralis ecclesia Aboensis, que partibus infidelium est uicina, ignis voragine et crebris eorundem infidelium insultibus prohdolor causantibus in suis strvcturis et edificiis, vtpote totali ruine fere subiacentibus, ac ecclesiasticis ornamentis reparacione et restauracione indigeat non modicum sumptuosis et ad illas faciendas ipsius ecclesie non suppetant facultates, sed christifidelium suffragia sint quam plurimum oportuna, nos cupientes vt dicta ecclesia, ad quam christifideles illarum parcium singularem gerunt deuocionis affectum, congrvis honoribus frequentetur ac in huiusmodi strvcturis, edificiis et ornamentis debite reparetur, restauretur et conseruetur, ac ipsorum christifidelium deuocio, que ingens est, peramplius augeatur, ipsique fideles eo libencius deuocionis causa ad illam confluant ac ad huiusmodi reparacionem, restauracionem et conseruacionem manus prompcius porrigant adiutrices, quo ex hoc ibidem dono celestis gracie vberius se conspexerint refectos, de omnipotentis Dei misericordia ac beatorum Petri et Paulj apostolorum eius auctoritate confisi, omnibus vere penitentibus et confessis, qui in die translacionis beatj Henricj eandem ecclesiam deuote visitauerint annuatim et ad huiusmodi reparacionem, restauracionem et conseruacionem manus adiutrices porexerint, septem annos et totidem quadragenas de iniunctis eis penitenciis misericorditer relaxamus, presentibus perpetuis futuris temporibus valituris. Volumus autem quod si alias visitantibus dictam ecclesiam seu ad illius fabricam aut huiusmodi reparacionem, restauracionem et conseruacionem manus adiutrices porrigentibus sev alias inibj pias elemosinas erogantibus aut alias aliqua alia indulgencia in perpetuum uel ad certum tempus nondum elapsum per nos concessa fuerit, presentes littere nullius existant roboris uel momentj. Datum Rome apud sanctum Petrvm anno jncarnacionis dominice millesimo quadringentesimo quadragesimo quinto, kalendis Junij, pontificatus nostri anno quintodecimo.